(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΜΓ΄

Παρασκευή 8 Δεκεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:  
 Προς τον Υπουργό Περιβάλλοντος και Ενέργειας:  
 i. με θέμα: «Μυδοκαλλιέργειες: Σημαντικές απώλειες εσόδων για το δημόσιο η αδυναμία νέων αδειοδοτήσεων και οι παράνομες δραστηριότητες», σελ.   
 ii. με θέμα: «Μη κάλυψη ατομικών αναγκών σε καυσόξυλα κατά παράβαση του νόμου», σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΑΚΛΑΜΑΝΗΣ Ν. , σελ.  
  
Β. Επί των επικαίρων ερωτήσεων:  
ΓΕΩΡΓΑΝΤΑΣ Γ. , σελ.  
ΜΑΡΔΑΣ Δ. , σελ.  
ΦΑΜΕΛΛΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΜΓ΄

Παρασκευή 8 Δεκεμβρίου 2017

Αθήνα, σήμερα στις 8 Δεκεμβρίου, ημέρα Παρασκευή και ώρα 10.09΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(ΝΑ ΜΠΕΙ Η ΣΕΛΙΔΑ 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(ΝΑ ΜΠΕΙ Η ΣΕΛΙΔΑ 1β)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν ξεκινήσουμε τη συζήτηση των προγραμματισμένων για σήμερα επικαίρων ερωτήσεων, έχω την τιμή να ανακοινώσω στο Σώμα τα εξής:

Η πρώτη με αριθμό 522/4-12-2017 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Μεταναστευτικής Πολιτικής,με θέμα: «Μεγάλοι κίνδυνοι για το μέλλον του προσφυγικού από την λανθασμένη ασκούμενη πολιτική του Υπουργείου», δεν θα συζητηθεί λόγω κωλύματος του ερωτώντος Βουλευτή.

Η τρίτη με αριθμό 488/1-12-2017 επίκαιρη ερώτηση πρώτου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ.Οδυσσέα Κωνσταντινόπουλου προς τον Υπουργό Οικονομίας και Ανάπτυξης, με θέμα: «Απροστάτευτη η πρώτη κατοικία εν όψει του κύματος πλειστηριασμών που ετοιμάζει η Κυβέρνηση και καμμία ρύθμιση για τα κόκκινα στεγαστικά δάνεια», δεν θα συζητηθεί λόγω κωλύματος του αρμοδίου Υπουργού με αιτιολογία «κυβερνητική αποστολή».

Η τέταρτη με αριθμό 486/1-12-2017 επίκαιρη ερώτηση πρώτου κύκλου του Βουλευτή B΄ Αθηνών του Ποταμιού κ. Γεωργίου Αμυράπρος τον Υπουργό Οικονομίας και Ανάπτυξης, με θέμα: «Κανένα “λαϊκό” σπίτι στα χέρια τραπεζίτη», δεν θα συζητηθεί λόγω κωλύματος του αρμοδίου Υπουργού με αιτιολογία «κυβερνητική αποστολή».

Υπάρχει και η σχετική επιστολή από τον Γραμματέα του Υπουργικού Συμβουλίου.

Ξεκινούμε, λοιπόν, με την πρώτη με αριθμό 570/5-12-2017 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Δημητρίου Μάρδαπρος τον Υπουργό Περιβάλλοντος και Ενέργειας,με θέμα: «Μυδοκαλλιέργειες: Σημαντικές απώλειες εσόδων για το δημόσιο η αδυναμία νέων αδειοδοτήσεων και οι παράνομες δραστηριότητες».

Όπως καταλαβαίνετε, θα έχετε άνεση χρόνου. Είναι δύο ερωτήσεις μόνο που θα συζητηθούν.

Ορίστε, κύριε Μάρδα, έχετε τον λόγο για να αναπτύξετε την επίκαιρη ερώτηση.

**ΔΗΜΗΤΡΙΟΣ ΜΑΡΔΑΣ:** Κύριε Πρόεδρε, κύριε Υπουργέ, το θέμα προς ερώτηση, όπως αναφέρατε, είναι οι υδατοκαλλιέργειες και πιο συγκεκριμένα οι μυδοκαλλιέργειες. Οι μυδοκαλλιέργειες είναι ένας πολύ δυναμικός κλάδος της ελληνικής οικονομίας. Ένας κλάδος, ο οποίος αναπτύσσεται, ένας εξωστρεφής κλάδος, ο οποίος όμως αντιμετωπίζει πολλά προβλήματα.

Αντιμετωπίζει πολλά προβλήματα από το 1999. Τότε, με τον ν.2742/1999 υπήρχαν προβλέψεις για τον τρόπο με τον οποίο έπρεπε να αναπτυχθούν οι υδατοκαλλιέργειες, αλλά από εκείνη την περίοδο έως το 2015 δεν έγινε το παραμικρό. Επί δεκαπέντε ολόκληρα χρόνια, αγκυλώσεις, δυσκαμψίες, γραφειοκρατία ήταν τα στοιχεία εκείνα, τα οποία οδήγησαν στη μη ολοκλήρωση των προβλέψεων τόσο του νόμου όσο και μεταγενέστερων διατάξεων.

Ο συγκεκριμένος νόμος και οι μεταγενέστερες διατάξεις προέβλεπαν ότι με το θεσμικό καθεστώς το οποίο εισήγαγαν, η μυδοκαλλιέργεια επιτρέπεται να ασκείται μόνο στις λεγόμενες «περιοχές οργανωμένης ανάπτυξης υδατοκαλλιεργειών», της ονομαζόμενης ΠΟΑΥ. Και συγχρόνως, προβλεπόταν η δημιουργία ενός φορέα, ο οποίος θα αναλάμβανε τη διαχείριση και εποπτεία όλης αυτής της διαδικασίας.

Επί τόσα χρόνια δεν έγινε, όπως σημείωσα, το παραμικρό με αποτέλεσμα βέβαια να έχουμε την ανάπτυξη παράνομων εκμεταλλεύσεων, καθώς η διαδικασία της αδειοδότησης, λόγω των προβλέψεων της νομοθεσίας, επί της ουσίας σταμάτησε το 1999, με την έννοια ότι δεν υπήρχαν εκείνες οι διαδικασίες, δεν είχαν τεθεί σε λειτουργία, έτσι ώστε να αρχίσει η ομαλή αδειοδότηση των μυδοκαλλιεργειών.

Στην περιοχή της Θεσσαλονίκης έχουμε δύο περιοχές, που είναι τα Κύμινα και η Χαλάστρα, οι οποίες παράγουν υψηλής ποιότητας μύδια. Επί της ουσίας παράγουν το 80% του συνόλου της ελληνικής παραγωγής της χώρας. Είναι περιοχές, οι οποίες όπως καταλαβαίνετε, λόγω των κενών και της αδιαφορίας της πολιτείας επί τόσα χρόνια, από το 1999 έως το 2015, αντιμετωπίζουν πάρα πολλά προβλήματα εξαιτίας ανάπτυξης και παράνομων εκμεταλλεύσεων.

Στο πλαίσιο των δικών μας προσπαθειών, έτσι ώστε να λυθεί το πρόβλημα, σε συνεργασία με τους μυδοκαλλιεργητές, την περιφέρεια, την αποκεντρωμένη διοίκηση, που είχε εξειδικευμένα στελέχη και επιστήμονες, συντάξαμε μια μελέτη το προηγούμενο χρονικό διάστημα είκοσι δύο σελίδων, με τη βοήθεια της οποίας προτείναμε στο Υπουργείο, συμβάλλοντας έτσι ώστε να λυθεί το πρόβλημα, κάποιες λύσεις, με σκοπό την απεμπλοκή όλου αυτού του προβλήματος και την επίλυσή του, έως τη σύσταση των φορέων των ΠΟΑΥ, έτσι ώστε να λυθεί το πρόβλημα κατά κύριο λόγο των παράνομων εκμεταλλεύσεων.

Από εκεί και πέρα βέβαια, γνωρίζουμε ότι το Υπουργείο ασκεί πιέσεις, έτσι ώστε να μπορέσει να επιλυθεί το πρόβλημα κατ’ αρχάς με τη σύσταση των λεγόμενων φορέων ΠΟΑΥ.

Οι ερωτήσεις που τίθενται είναι οι εξής: Πώς προτίθεται το Υπουργείο να λύσει το πρόβλημα της αδειοδότησης νέων μονάδων μυδοκαλλιέργειας και με ποιο τρόπο θα δοθεί η δυνατότητα επέκτασης της δυναμικότητας των ήδη νόμιμων μονάδων; Τι ενέργειες έχουν γίνει για την απεμπλοκή του κλάδου από το τέλμα στο οποίο βρίσκεται, η σύσταση του φορέα ΠΟΑΥ και με ποιο τρόπο θα αντιμετωπιστεί η παράνομη δραστηριότητα;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, Θεσσαλονίκη γαρ. Πρέπει να απαντήσουμε και να το τελειώσουμε κιόλας στην πρωτολογία.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας)**: Θα προσπαθήσω, κύριε Πρόεδρε, πράγματι, γιατί τα περισσότερα τα ανέφερε ήδη ο αγαπητός συνάδελφος.

Η καλλιέργεια μυδιών είναι ένας από τους σημαντικότερους κλάδους της πρωτογενούς παραγωγής στη χώρα μας. Η ετήσια παραγωγή ξεπερνά τους είκοσι πέντε χιλιάδες τόνους ετησίως και πράγματι, το 80% με 90% παράγεται στον Θερμαϊκό Κόλπο, κύριε Μάρδα. Από την Πιερία, την Ημαθία, από τα Κύμινα και τη Χαλάστρα βγαίνουν είκοσι μία χιλιάδες τόνοι.

Είναι γεγονός ότι ο κλάδος αυτός εδώ και περίπου δεκαπέντε χρόνια αντιμετωπίζει σοβαρά προβλήματα στην οργάνωση με αδυναμία αδειοδότησης νέων μονάδων, ενώ υπάρχει και αυθαίρετη κατάληψη θαλάσσιων εκτάσεων και παράτυπη διακίνηση προϊόντων. Γνωρίζετε βέβαια -και το αναφέρατε- ότι με βάση τον νόμο του 1999 αυτή η δραστηριότητα μπορεί να γίνεται μόνο σε Περιοχές Οργανωμένης Ανάπτυξης, οι οποίες ορίστηκαν από το 2011 και παρά τον αντίστοιχο νόμο του 2014 για την ανάπτυξη των υδατοκαλλιεργειών, καμμία ΠΟΑΥ σε ολόκληρη την ελληνική επικράτεια δεν έχει αδειοδοτηθεί. Θεωρώ ότι αυτό ήταν αποτέλεσμα της έλλειψης πολιτικής βούλησης για λύση των προβλημάτων της υδατοκαλλιέργειας εδώ και πολλά χρόνια, με αποτέλεσμα οι υδατοκαλλιεργητές να είναι δέσμιοι ενός νόμιμου, αλλά παράνομου πλαισίου, το οποίο εμπόδισε την ανάπτυξη του κλάδου, υποδαύλισε το μέλλον και άφησε παράλληλα παράνομες δραστηριότητες με αδιαφάνεια και παρατυπίες, λόγω της απουσίας κανόνων και στη λειτουργία των μονάδων και με κινδύνους για το περιβάλλον. Και βέβαια, αυτοί που είχαν τη σωστή δραστηριότητα δεν ήταν ποτέ ελεύθεροι και δεν είχαν τη δυνατότητα να επενδύσουν.

Στο πρώτο ερώτημά σας, λοιπόν, για το πώς λύνεται το πρόβλημα της αδειοδότησης νέων μονάδων και με ποιο τρόπο θα δοθεί η επέκταση της δυναμικότητας, η μόνη λύση είναι να υπάρχει ίδρυση των ΠΟΑΥ, γιατί αυτή απαιτείται και κατά την περιβαλλοντική νομοθεσία για τη χωροθέτηση των μονάδων. Δυστυχώς, το πολύ μεγάλο αγκάθι του παρελθόντος ήταν η μη θεσμοθετημένη ύπαρξη χωροθέτησης, παρ’ ό,τι το 2011 έγινε το ειδικό πλαίσιο χωροταξικού σχεδιασμού και προσδιορίστηκαν ποιες είναι οι περιοχές που προβλεπόταν η ανάπτυξη υδατοκαλλιεργειών. Από ό,τι βλέπω, σε καμμία από αυτές δεν προχώρησε και δεν υποβλήθηκε η αντίστοιχη μελέτη.

Ειδικότερα για την περιοχή του Θερμαϊκού, υπήρχαν δύο περιοχές: η μία της Πιερίας που πιάνει μέχρι και τα Κύμινα και η άλλη της Χαλάστρας-Μηχανιώνας. Εδώ, λοιπόν, κι εμείς θεωρήσαμε, όπως εντοπίσατε κι εσείς, πολύ μεγάλο το πρόβλημα. Έτσι, την 1η Σεπτεμβρίου κάναμε μια πολύ μεγάλη σύσκεψη στη Θεσσαλονίκη που συμμετείχαν όλοι οι παραγωγοί, οι δήμοι, η αποκεντρωμένη περιφέρεια και αποφασίσαμε έναν πολύ συγκεκριμένο οδικό χάρτη, τον οποίο και σας ανακοινώνω:

Πρώτα από όλα, να προωθηθεί άμεσα από το Υπουργείο Περιβάλλοντος το σχέδιο του προεδρικού διατάγματος για την ΠΟΑΥ της Πιερίας, που ήταν και η πιο ώριμη και η πιο προχωρημένη. Ζητήσαμε τη δέσμευση στην αρχή Σεπτεμβρίου όλων των ενδιαφερόμενων δήμων για να συγκροτήσουν τον φορέα, γιατί όπως είπατε κι εσείς δεν είχαν συγκροτήσει φορέα. Είναι πάρα πολλά τα χρόνια, δεκαπέντε χρόνια, που έχει παραμείνει αυτή η εκκρεμότητα. Ζητήσαμε, επίσης, να υποβάλουν τη στρατηγική μελέτη περιβαλλοντικών επιπτώσεων. Ταυτόχρονα, προτείναμε να υπάρχει ειδική μοριοδότηση των νέων, των ανέργων, για να πάρουν νέα μερίδια, γιατί θα υπάρχουν πιθανοί χώροι και για τις νέες μονάδες μυδοκαλλιέργειας. Ζητήσαμε, επίσης, τη μετεγκατάσταση των ήδη «νόμιμα» υπαρχόντων στις νέες θέσεις. Διότι τώρα παραμένουν και στις παλιές, ρηχές θέσεις μυδοκαλλιέργειας, που υπάρχει και το πρόβλημα με το μπλε καβούρι και κάποιοι καταλαμβάνουν και τις νέες, με αποτέλεσμα να έχουν διπλό φορτίο στον ίδιο κόλπο, οπότε δεν υπάρχει τροφή για τα μύδια. Και έτσι, έχουμε χαμηλή παραγωγή φέτος. Ταυτόχρονα, ζητήσαμε και δεσμευτήκαμε για τη διαπίστευση του Εργαστηρίου Παθολογίας Υδρόβιων Οργανισμών. Επίσης, κάτι πολύ σημαντικό: Να συμμετέχουν οι παραγωγοί στους φορείς, διότι μέχρι τώρα οι παραγωγοί οι ίδιοι δεν επιτρεπόταν και δεν συμμετείχαν στους φορείς αυτούς.

Πρέπει, λοιπόν, να σας πω ότι ήδη προωθείται η μετεγκατάσταση των υφιστάμενων μονάδων στις νέες θέσεις, για να πάνε εκεί που προβλέπονται επαρκή βάθη, επαρκής τροφή και καθαριότητα και ποιότητα για τα προϊόντα αυτά. Έτσι, θα λύσουμε και το πρόβλημα της θήρευσης του γόνου από το μπλε καβούρι και ταυτόχρονα, δεν θα έχουμε και την αντιδικία με άλλες επαγγελματικές ομάδες που διαμαρτύρονται για τη ρύπανση που προκαλούν οι παλιές μονάδες κοντά στην ακτή, οι τουριστικές, παραδείγματος χάριν, της περιοχής της Πιερίας.

Έτσι, λοιπόν, ακόμα και πριν τη θεσμοθέτηση του προεδρικού διατάγματος του ΠΟΑΥ της Πιερίας, θα υπάρχει ήδη οργάνωση, κατάσταση της νέας θέσης και εξορθολογισμός.

Και για να κλείσω με τα πιο κρίσιμα ερωτήματα, νομίζω ότι μπορούμε να ανακοινώσουμε, με βάση και την ερώτησή σας, ότι για την περιοχή της Πιερίας ήδη έχουμε θετική εισήγηση της στρατηγικής μελέτης περιβαλλοντικών επιπτώσεων από τη Διεύθυνση Περιβαλλοντικής Αδειοδότησης του Υπουργείου Περιβάλλοντος. Σύμφωνα με πληροφορίες που έχουμε από τη Διεύθυνση Χωροταξικού Σχεδιασμού, εντός του πρώτου διμήνου του 2018 θα κατατεθεί η εισήγηση στο ΚΕΣΥΠΟΘΑ για το προεδρικό διάταγμα, οπότε μάλλον θα έχουμε, με τη δική μας Κυβέρνηση και με τις δικές σας πιέσεις, το πρώτο προεδρικό διάταγμα για την περιοχή.

Ταυτόχρονα, επιτέλους τον Νοέμβριο του 2017 συστάθηκε μετά από τις πιέσεις μας ο φορέας για τη διαχείριση της ΠΟΑΥ στην περιοχή του Θερμαϊκού. Λύθηκαν τα θέματα με τους δήμους. Οι Δήμοι της Αλεξάνδρειας, του Δέλτα και της Μηχανιώνας του Θερμαϊκού συμμετέχουν κανονικά. Ήδη διορίζονται οι αντιπρόσωποι των εμπλεκόμενων φορέων της περιφέρειας και των δήμων για γενική συνέλευση ώστε στο τέλος Δεκεμβρίου να αντικατασταθεί η προσωρινή διοίκηση. Υπάρχει ήδη πρακτικό εταιρείας του ΓΕΜΗ που θα σας καταθέσω –συστάθηκε και συγκροτήθηκε- και θα έχουμε δέσμευση από το καινούργιο διοικητικό συμβούλιο ότι τον Ιανουάριο του 2018 θα κατατεθεί και η στρατηγική μελέτη περιβαλλοντικών επιπτώσεων και για τον ΠΟΑΥ του Θερμαϊκού. Άρα και στις δύο περιοχές του Θερμαϊκού Κόλπου θα λυθεί επιτέλους, μετά από δεκαπέντε χρόνια, ένα πρόβλημα που ταλανίζει και την ανάπτυξη και τους μυδοκαλλιεργητές.

Απάντησα έτσι εν ολίγοις και στο τι προβλέπεται να γίνει για τους επόμενους μήνες.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μάρδα, έχετε τον λόγο.

**ΔΗΜΗΤΡΙΟΣ ΜΑΡΔΑΣ:** Απλά και μόνο θέλω να σημειώσω ότι καταθέτουμε τη μελέτη την οποία δώσαμε στα αρμόδια Υπουργεία με σκοπό την επίλυση του προβλήματος.

Από εκεί και πέρα, στον βαθμό που είναι δυνατό, για την περιοχή της Χαλάστρας και των Κυμίνων ίσως σε ένα εύλογο χρονικό διάστημα να μπορεί να δώσει το Υπουργείο ένα χρονοδιάγραμμα με σκοπό την όποια εξέλιξη των εργασιών και των πρωτοβουλιών, έτσι ώστε να φτάσουμε σε ένα αποτέλεσμα που σημαίνει ότι θα έχουμε νόμιμες και καθ’ όλα τακτοποιημένες εκμεταλλεύσεις στην περιοχή.

(Στο σημείο αυτό ο Βουλευτής κ. Δημήτριος Μάρδας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ.

Κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Είναι πολύ σωστά αυτά που είπε ο κ. Μάρδας.

Τον ευχαριστώ κατ’ αρχάς για αυτήν την πρόταση την οποία θα μελετήσουμε. Πιθανόν, κύριε Μάρδα, να λύνουμε το πρόβλημα σε μια περιοχή της Ελλάδας, αλλά μπορεί στις υπόλοιπες περιοχές να χαράζεται το θεσμικό πλαίσιο. Θα το κοιτάξουμε, γιατί προφανώς θα αφορά και θεσμικές ρυθμίσεις για τον τομέα των υδατοκαλλιεργειών. Εάν από τη μεριά του φορέα πλέον κατατεθεί στρατηγική μελέτη περιβαλλοντικών επιπτώσεων μέσα στον πρώτο μήνα, όπως δεσμεύονται, του 2018, εμείς από τη μεριά της περιβαλλοντικής αδειοδότησης μπορούμε μέσα σε ένα τρίμηνο να έχουμε ολοκληρώσει το θέμα της περιβαλλοντικής αδειοδότησης.

Δεν μπορώ να δεσμευτώ για τα υπόλοιπα χωροταξικά στοιχεία. Αλλά για τα περιβαλλοντικά που έχω την αρμοδιότητα στο χαρτοφυλάκιο, σας βεβαιώ ότι όπως τρέξαμε το θέμα της Πιερίας, έτσι πολύ σύντομα θα ολοκληρωθεί και η αδειοδότηση του Θερμαϊκού.

Σας ευχαριστώ πολύ, κύριε Μάρδα.

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με τη δεύτερη με αριθμό 573/5-12-2017 επίκαιρη ερώτηση πρώτου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Περιβάλλοντος και Ενέργειας, με θέμα: «Μη κάλυψη ατομικών αναγκών σε καυσόξυλα κατά παράβαση του νόμου».

Με την ίδια σχετική άνεση χρόνου, κύριε Γεωργαντά, έχετε τον λόγο για να αναπτύξετε την επίκαιρη ερώτηση.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κύριε Υπουργέ, αφορμή για την κατάθεση της ερώτησής μου αυτής αποτέλεσε το γεγονός ότι έγινα αποδέκτης διαμαρτυριών από κατοίκους ορεινών περιοχών του Κιλκίς και συγκεκριμένα των Κρουσίων –ενός ορεινού όγκου που έχουμε στο Κιλκίς- και του Μπέλλες. Οι κάτοικοι, λοιπόν, των χωριών αυτών που βρίσκονται στα σύνορα με αυτούς τους όγκους, μου διαμαρτυρήθηκαν ότι δεν μπορούν να καλύψουν τις ατομικές τους ανάγκες, καθώς δεν εξαντλούνται οι δυνατότητες που από ό,τι είδα ο νόμος παρέχει στις κατά τόπους δασικές υπηρεσίες και διευθύνσεις δασών.

Με μια πρόχειρη μελέτη την οποία έκανα για το καθεστώς το οποίο υπάρχει, διαπίστωσα ότι πολύ ορθά ο νομοθέτης διαχρονικά έχει φροντίσει να διασφαλίσει την κάλυψη των ατομικών αναγκών των ορεινών και παραδασόβιων περιοχών κατά προτεραιότητα και ιδίως όταν μια περιοχή, ένα δασικό οικοσύστημα είναι υπό διαχείριση. Όπου υπάρχει διαχειριστική μελέτη, προβλέπεται από τον νόμο ότι πρέπει υποχρεωτικώς να υπάρχει δέσμευση συγκεκριμένων συστάδων από τις οποίες θα μπορέσουν με μειωμένη τιμή να πάρουν και οι κάτοικοι των περιοχών που δικαιούνται τα ξύλα για τις ατομικές τους ανάγκες.

Οι κάτοικοι των περιοχών αυτών είναι συνήθως συνταξιούχοι του ΟΓΑ με πολύ μικρό εισόδημα, όπως γνωρίζουμε όλοι. Ενώ, λοιπόν, κάποιες χρονιές δίνεται αυτή η δυνατότητα, κάποιες άλλες δεν τους δίνεται κατά βάση για τον λόγο ότι μειώθηκαν οι πιστώσεις από την αποκεντρωμένη περιφερειακή διοίκηση προς τα κατά τόπους δασαρχεία.

Πλην όμως, ο νόμος, όπως πολύ καλά γνωρίζετε, έξω από το θέμα της διάθεσης των πιστώσεων, που κατανοούμε όλοι για ποιον λόγο μειώθηκαν και μάλιστα δραματικά, δίνει τη δυνατότητα της δι’ αυτεπιστασίας προμήθειας των καυσοξύλων αυτών προς τους κατοίκους μέσω των υπηρεσιών του δασαρχείου.

Κι ενώ διαχρονικά και σε όλες τις τροποποιήσεις των νομοθετικών κειμένων υπήρξε αυτή η πρόβλεψη, δυστυχώς βλέπουμε ότι από περιοχή σε περιοχή στην Ελλάδα τα δασαρχεία αντιμετωπίζουν και προσεγγίζουν το ζήτημα αυτό με διαφορετικό τρόπο το καθένα. Έτσι έχουμε δασαρχεία στα οποία πράγματι εξαντλούνται οι δυνατότητες που παρέχει ο νόμος μέσα στο νόμιμο πλαίσιο και ικανοποιούνται όλες οι ανάγκες, και κάποια άλλα δασαρχεία στα οποία δεν εξαντλούνται αυτές οι δυνατότητες, επαναλαμβάνω, με δεδομένη τη μείωση των πιστώσεων, η οποία, αν δεν υπήρχε, δεν θα είχαμε και ζήτημα, γιατί θα ήταν πιο απλά τα πράγματα.

Με δεδομένη την μείωση των πιστώσεων θα παρακαλούσα, κύριε Υπουργέ και με βάση τις δυνατότητες που δίνει ο νόμος να έχω τη θέση του Υπουργείου. Πρέπει να είναι ξεκάθαρη θέση για να μπορέσουμε να έχουμε μια ομοιογενή πλέον στάση απ’ όλα τα δασαρχεία απέναντι σε αυτό το ζήτημα το οποίο απασχολεί πράγματι τους κατοίκους των περιοχών αυτών. Μάλιστα τους απασχολεί από το καλοκαίρι και δυστυχώς πάντα το φθινόπωρο προσπαθούν να βρουν μια λύση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Γεωργαντά, για την ερώτηση. Να πω εκ των προτέρων ότι καλό είναι να δούμε σε ποια ακριβώς χρονική στιγμή υπήρχαν οι πληροφορίες αυτές γιατί κι εγώ για την ερώτησή σας διερεύνησα την κατάσταση και θα σας πω τι έχω βρει. Ίσως διασταυρώσουμε τα στοιχεία και εκτός κοινοβουλευτικού ελέγχου για να βοηθήσουμε την περιοχή και τους πολίτες. Αυτός είναι ο στόχος μας.

**ΓΕΩΡΓΙΟΣ ΓΕΩΡΓΑΝΤΑΣ:** Βεβαίως.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Να πω ότι είναι πολύ σημαντική η ερώτησή σας και επίκαιρη πρώτ’ απ’ όλα γιατί οι περιοχές στις οποίες αναφέρεστε έχουν σημαντικές ενεργειακές ανάγκες και γιατί κατά σύμπτωση τη Δευτέρα γιορτάζουμε την Παγκόσμια Ημέρα του Βουνού. Είναι κάτι που κατά σύμπτωση ταιριάζει στη συζήτηση.

Γνωρίζουμε όλοι ότι τα δασικά οικοσυστήματα μέσα από την κατάλληλη αξιοποίηση και διαχείριση μπορεί να συμβάλουν σημαντικά μέσα στην αειφορική παροχή υπηρεσιών και προϊόντων. Είναι κάτι που η χώρα μας το είχε στο DNA της. Δεν το έχει να πούμε την αλήθεια. Ζούσαμε στα δάση, κερδίζαμε από τα δάση, βγάζαμε μεροκάματο πρόκοβαν οι άνθρωποι της επαρχίας από το δάσος. Τώρα όμως είμαστε ξανά σε μια διαδικασία που αναθεωρούμε προδιαγραφές για διαχειριστικές μελέτες που δεν υπάρχουν στα δάση μας. Βρήκαμε και χρηματοδοτικά εργαλεία για να γίνουν διαχειριστικές μελέτες. Να σας πω ότι πολλά δασικά συστήματα της χώρας μας δεν έχουν διαχειριστική μελέτη. Δεν είχαμε και στρατηγική για τα δάση. Ήταν κάτι που τη μνημονιακή περίοδο εξέλειψε της προσοχής της πολιτείας. Από την άλλη μεριά, τα δάση μπορούν να δώσουν μέχρι και 1% του ΑΕΠ. Το λέω αυτό γιατί και ο συνάδελφος υπηρετεί οικονομική επιστήμη και έχει εμπειρία σε οικονομικά υπουργεία.

Για το θέμα των καυσοξύλων η δασική υπηρεσία πρέπει να πω ότι ανέκαθεν λειτουργεί προς όφελος των παραδασόβιων οικισμών, των κατοίκων των ορεινών και ημιορεινών περιοχών και τους δίνει καυσόξυλα είτε σε χαμηλότερες τιμές είτε με παροχή ατέλειας για τη συλλογή τους.

Πρέπει να σας πω λοιπόν ότι φέτος από τον Φεβρουάριο έχω υπογράψει δύο αποφάσεις. Η μια για τον καθορισμό τιμήματος για τη διάθεση τεχνικής ξυλείας για ατομικές ανάγκες των κατοίκων και η άλλη είναι για τη διάθεση καυσοξύλων για τις ατομικές ανάγκες των κατοίκων και υπάρχουν δύο στοιχεία. Ένα είναι η χαμηλή τιμή για τους κατοίκους αυτούς και δεύτερον είναι τα ειδικά κοινωνικά κριτήρια που δίνουν ατέλεια στη διάθεση καυσοξύλων για να υπάρχει η δυνατότητα και σε ευπαθείς ομάδες μιας ιδιαίτερης πολιτικής. Και βέβαια, σε περιοχές που έχουν υψόμετρο πάνω από επτακόσια μέτρα οι κάτοικοι δικαιούνταν 50% περισσότερη ξυλεία.

Εμείς λοιπόν, πρώτα απ’ όλα αξιολογήσαμε αυτή την απόφαση η οποία υπήρχε από τις προηγούμενες κυβερνήσεις και αποφασίσαμε να διευρύνουμε την πολιτική αυτή. Μέχρι τώρα μόνο το Νευροκόπι και περιοχές άνω των επτακοσίων μέτρων ευνοούνταν απ’ αυτή τη διάταξη. Αποφασίσαμε, λοιπόν, να δοθεί 50% περισσότερη ξυλεία και 50% χαμηλότερη τιμή σε όλους τους κατοίκους των ορεινών περιοχών που έχουν είτε τρεις μέρες παγετού συνολικά όλη τη χρονιά είτε παραπάνω από πέντε μήνες με μια μέρα παγετού. Έτσι, μπορέσαμε σε όλη τη βόρεια Ελλάδα, γιατί δεν ήταν καμμία περιοχή του Κιλκίς, κύριε Γεωργαντά, μέσα σε αυτά τα ως τώρα ευνοϊκά μέτρα, να μειώσουμε και το κόστος και να διευρύνουμε την ποσότητα. Έτσι, λοιπόν, όλο και περισσότεροι κάτοικοι –κι αυτό νομίζω ότι είναι δίκαιο- έχουν και οικονομική ανακούφιση και πρόσβαση σε ένα ενεργειακό αγαθό.

Ταυτόχρονα, θέλουμε να πετύχουμε και την αύξηση της διαθέσιμης ξυλείας από τα ελληνικά δάση για να μπορέσουμε να έχουμε και παραγόμενο προϊόν. Άρα η δική μας Κυβέρνηση επέλεξε να διευρύνει για όλες τις ορεινές κοινότητες για όλους τους κατοίκους οι οποίοι υφίστανται παγετό και ζουν στην ύπαιθρο το όφελος της μεγαλύτερης ποσότητας καυσοξύλων με χαμηλότερη τιμή. Επιτρέψτε μου αυτό να το χρεώσω και στις δικές μας επιλογές.

Τώρα, όσον αφορά τα θέμα, τα οποία περιγράφετε, διερεύνησα λιγάκι το αν στις περιοχές στις οποίες αναφέρεστε υπάρχουν διαχειριστικές μελέτες και το αν στις περιοχές στις οποίες αναφέρεστε μπορεί να γίνει αυτεπιστασία. Σας λέω, λοιπόν, ότι στη συντριπτική πλειοψηφία των δασών του Κιλκίς, τα δύο δασαρχεία στα οποία αναφερόμαστε -Γουμένισσας, Κιλκίς, αν δεν κάνω λάθος- υπάρχουν διαχειριστικές μελέτες. Εφόσον, λοιπόν, υπάρχουν διαχειριστικές μελέτες, η αυτεπιστασία μπορεί να γίνει μόνο από δασικούς συνεταιρισμούς. Δεν μπορεί να γίνει, δηλαδή, ατομική ξύλευση. Υπάρχουν άλλες αποφάσεις, οι λεγόμενες Δασικές Αστυνομικές Διατάξεις δασαρχείου, οι ΔΑΔ, με τις οποίες μπορεί να γίνει αυτή η διαδικασία.

Όμως, ζήτησα από τα δασαρχεία να με ενημερώσουν αν έχουν διατεθεί καυσόξυλα για την κάλυψη ατομικών αναγκών και με τι προϋπολογισμό, γιατί ρωτήσατε και για το ύψος του προϋπολογισμού.

Σας ενημερώνω, λοιπόν -και συγχωρέστε με, κύριε Πρόεδρε, για την υπέρβαση του χρόνου, ολοκληρώνω- ότι υπάρχουν στο δασαρχείο Κιλκίς έξι διαχειριστικές μελέτες, στη Γουμένισσα άλλες έξι και υπάρχει και έγγραφο του δασαρχείου Γουμένισσας -στις 15 Νοεμβρίου είναι το δικό μου γι’ αυτό θέλω να τα συγκρίνουμε- που λέει ότι έχουν καλυφθεί οι ανάγκες όλων των κατοίκων της περιοχής ευθύνης σε καυσόξυλα, ενώ στις 18 Οκτωβρίου δόθηκαν επιπλέον 200.000 ευρώ στην Αποκεντρωμένη Διοίκηση Μακεδονίας – Θράκης, με αποτέλεσμα…

**ΓΕΩΡΓΙΟΣ ΓΕΩΡΓΑΝΤΑΣ:** Για όλη.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Για όλη, βεβαίως.

Αυτό, λοιπόν, είχε ως αποτέλεσμα ο προϋπολογισμός που είχαμε σαν Υπουργείο -να το πω έτσι- από τα 2.293.000 να φτάσει στα 2.716.000. Δηλαδή, αυξήσαμε τον προϋπολογισμό των καυσόξυλων, να το πω έτσι, κατά 450.000 ευρώ, αυξάνοντάς το σε σχέση με τα προηγούμενα χρόνια, γιατί εντοπίζετε μείωση. Ακριβώς το αντίθετο κάναμε, λοιπόν. Αυξήσαμε τον προϋπολογισμό. Και δόθηκαν απ’ ό,τι βλέπω 56.000 ευρώ στη Γουμένισσα και 63.277 ευρώ στο Κιλκίς, με αποτέλεσμα, απ’ ό,τι με ενημερώνει το Δασαρχείο Κιλκίς, να καλυφθούν οι ανάγκες όλων των κατοίκων και του Δασαρχείου Κιλκίς, γιατί από αυτές τις έκτακτες χρηματοδοτήσεις καλύφθηκαν οι περιοχές Μουριών, σιδηροδρομικού σταθμού Μουριών και Αγίας Παρασκευής. Ταυτόχρονα, υπάρχει και αστυνομική διάταξη –ΔΑΔ δηλαδή- του δασαρχείου Κιλκίς για να γίνεται και ατομική ξύλευση.

Με βάση τα παραπάνω, λοιπόν, στοιχεία που έχω εγώ -έχει παρέλθει και ένας χρόνος, γι’ αυτό και καλύφθηκε αυτό το κενό- έχουν ικανοποιηθεί όλοι οι κάτοικοι. Μάλιστα, πλέον, υπάρχουν και κάτοικοι που εκμεταλλεύονται και τα ευνοϊκά στοιχεία της φετινής πολιτικής ρύθμισης που έχει διεύρυνση εκτός από το Νευροκόπι σε όλη την Ελλάδα, της αυξημένης, δηλαδή, ποσότητας και της μειωμένης τιμής για τους κατοίκους των παραδασόβιων οικισμών.

Από αυτή την άποψη, λοιπόν –και συγχωρέστε με για το μάκρος της απάντησης- θεωρώ ότι πιθανά με τη διερεύνηση που κάνατε εσείς, αλλά σίγουρα με τον προγραμματισμό που είχαμε εμείς και με τον επιπλέον προϋπολογισμό που διαθέσαμε φέτος, δεν υπάρχει ανάγκη ατομικής ξύλευσης με αυτεπιστασία γιατί έχουν ικανοποιηθεί οι ανάγκες και δεν υπάρχουν δύο μέτρα και δύο σταθμά στα δασαρχεία. Αν, όμως, έχετε κάτι ειδικότερο, ευχαρίστως να το συζητήσουμε για να λύσουμε το τοπικό πρόβλημα.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Γεωργαντάς έχει τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Κύριε Υπουργέ, δεν είναι ακριβώς έτσι όπως τα είπατε και βέβαια δεν ευθύνεστε εσείς γι’ αυτό.

Να σας πω ότι παλαιότερα, για τις ατομικές ανάγκες του δασαρχείου Κιλκίς δίνονταν 400.000 ευρώ. Για να καταλάβει ο κόσμος, με αυτά τα χρήματα τα δασαρχεία δέσμευαν συστάδες και στη συνέχεια από κει αγόραζαν με μειωμένη τιμή από τους συνεταιρισμούς οι κάτοικοι των ορεινών και παραδασόβιων περιοχών. Δυστυχώς από την περίοδο της κρίσης άρχισε αυτό το ποσό να μειώνεται και φέτος για το Δασαρχείο του Κιλκίς -το Δασαρχείο Γουμένισσας είναι μια άλλη περίπτωση, θα σας την πω μετά- ήταν μόνο 36.000 από τις 400.000.

Μετά από δική μου παρέμβαση -και κακώς το λέω, αλλά οφείλω να το πω- έγινε μια πρόσθετη χρηματοδότηση πριν από δύο μήνες και φτάσαμε στο ποσό των 51.000 το οποίο αναφέρατε…

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Συγγνώμη, απλά προς διευκρίνιση είναι 63.277 στο Κιλκίς. Αυτά είναι τα νούμερα που έχω εγώ τώρα πια.

**ΓΕΩΡΓΙΟΣ ΓΕΩΡΓΑΝΤΑΣ:** Ωραία. Επομένως δόθηκαν κι άλλες 25.000 και έφτασε αυτό το ποσό. Προφανώς είναι αυτό που λέτε.

Με αυτόν τον τρόπο καλύφθηκαν την τελευταία στιγμή οι ανάγκες της περιοχής των Μουριών. Όμως, δεν έχουν καλυφθεί οι ανάγκες πολλών χωριών από τα Κρούσια. Η Επτάλοφος, ας πούμε, είναι ένα τέτοιο μεγάλο χωριό από το οποίο έχω δεχθεί οχλήσεις. Ποιο είναι το ζήτημα; Το ζήτημα δεν είναι να αρχίσουμε να μιλάμε για τα χωριά ένα προς ένα. Όμως, σίγουρα αυτή τη στιγμή στην περιοχή του δασαρχείου του Κιλκίς δεν έχουν καλυφθεί οι ατομικές ανάγκες όλων των χωριών.

Κοιτάξτε τώρα τι πρέπει να ξεκαθαριστεί και να δοθεί ως κατεύθυνση στις αρμόδιες δασικές υπηρεσίες. Αυτή η δυνατότητα της αυτεπιστασίας, την οποία το Δασαρχείο Γουμένισσας τη χρησιμοποιεί και την εξαντλεί, σημαίνει, κύριε Πρόεδρε, ότι όταν δεν υπάρχουν τα χρήματα, δεν έχουν έρθει οι πιστώσεις, δίνει το δικαίωμα το δασαρχείο να κόψουν, να ξυλεύσουν, οι συνεταιρισμοί και να αγοράσουν απευθείας οι πολίτες από τους συνεταιρισμούς με μειωμένη τιμή, υπό την επίβλεψη και την επιστασία του αρμοδίου δασαρχείου. Δηλαδή, δεν έχουμε πιστώσεις; Πηγαίνουν και αγοράζουν απευθείας από τους συνεταιρισμούς.

Αυτό, λοιπόν, το οποίο εφαρμόστηκε για πολλά χρόνια στην περιοχή του Δασαρχείου Γουμένισσας, δυστυχώς, δεν εφαρμόζεται στην περιοχή του Δασαρχείου Κιλκίς για λόγους που δεν θέλω να αναφέρω εδώ.

Συνεπώς το ζήτημα ποιο είναι; Εμένα με ενδιαφέρει να καλυφθούν οι ατομικές ανάγκες όλων των κατοίκων. Πολύ σωστά κάνατε και μειώσατε την τιμή. Με δεδομένο, όμως, ότι οι πιστώσεις δεν επαρκούν, καθώς με 63.000 δεν μπορούν να καλυφθούν τα είκοσι χωριά τα οποία δικαιούνται ατομικής ξυλείας στην περιοχή του Δασαρχείου Κιλκίς, πρέπει να είναι ξεκάθαρη προς εσάς η κατεύθυνση, ως Υπουργείο, ότι όπου δεν επαρκούν οι πιστώσεις που έχουν διατεθεί, πρέπει να δίνεται αυτή η δυνατότητα που είναι νόμιμη, που προβλέπεται από τον νόμο, που την επαναλάβατε κι εσείς ουσιαστικά με την τελευταία τροποποίηση που κάνατε. Μάλιστα, αναγκάστηκε το Υπουργείο να στείλει και μια διευκρινιστική, για να δείξει ότι δεν έχει καταργηθεί η δυνατότητα της αυτεπιστασίας, καθώς είναι και ο μόνος τρόπος για να ικανοποιηθούν οι ατομικές ανάγκες των κατοίκων αυτών.

Δεν θα ήμουν εδώ σήμερα, αν δεν υπήρχαν χωριά στο Κιλκίς τα οποία δεν έχουν ικανοποιηθεί τα αιτήματά τους. Προφανώς τα στοιχεία που έχετε για πλήρη ικανοποίηση των αναγκών, δεν είναι ακριβή. Ξέρετε, γίνονται γραπτά αιτήματα. Όταν, όμως, ξέρουν από πριν ότι δεν υπάρχουν χρήματα -γιατί αυτή ήταν η πρώτη εντύπωση- δεν έκαναν αιτήματα μερικές κοινότητες. Στη συνέχεια, όταν ήρθε η πρόσθετη χρηματοδότηση για τις Μουριές, και αυτοί οι οποίοι δεν είχαν πάρει γιατί πίστευαν ότι δεν θα φτάσουν τα χρήματα, ενώ δικαιούνταν να τα πάρουν, ήταν αυτοί οι οποίοι ενεργοποιήθηκαν.

Αυτό, όμως, δεν είναι σωστό να γίνεται κάθε χρόνο. Πρέπει να βρεθεί μια λύση η οποία να είναι διαρκής. Η λύση αυτή να είναι μια ξεκάθαρη κατεύθυνση προς όλα τα δασαρχεία, ότι πρέπει να εξαντλούν τη δυνατότητα της διά αυτεπιστασίας κάλυψης των ατομικών αναγκών, ιδίως όπου υπάρχουν δασικά υποσυστήματά υπό διαχείριση.

Κύριε Υπουργέ, όταν ο κάτοικος του χωριού βλέπει ότι όντως υλοτομείται ένα δάσος, βλέπει ότι το κράτος έχει ένα κέρδος από αυτή την υλοτόμηση, καταλαβαίνετε πόσο αδικημένος αισθάνεται όταν αυτός δεν δικαιούται να πάρει τα λίγα ξύλα τα οποία χρειάζεται για τον χειμώνα του.

Ειδικά στα δασικά οικοσυστήματα υπό διαχείριση νομίζω -και το προβλέπει και ο νόμος, άλλωστε, ξεκάθαρα- ότι είναι προτεραιότητα να καλυφθούν και οι ατομικές ανάγκες. Νομίζω ότι όλοι συμφωνούμε πως αυτή πρέπει να είναι η λύση, οπότε παρακαλώ για τις δικές ενέργειες στο μέλλον, ώστε να μην έχουμε του χρόνου τα ίδια φαινόμενα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κύριε Υπουργέ, έχετε τον λόγο. Δεν βάζω χρόνο γιατί τα είπατε όλα.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Τα είπα, αλλά θα τα πω ξανά για ένα λεπτό.

Διευκρινίζουμε, λοιπόν, ότι διευρύναμε το δικαίωμα των πολιτών, ιδιαίτερα στις ορεινές περιοχές και στις περιοχές που υπάρχει παγετός, για να έχουν πρόσβαση σε περισσότερη ξυλεία με χαμηλότερη τιμή. Ταυτόχρονα, υπάρχουν δύο τρόποι για να μπορέσουμε να πάρουμε την ξυλεία αυτήν, εκεί που ξυλεύουν οι συνεταιρισμοί και εκεί που δίνονται οι αποφάσεις παρέμβασης των πολιτών για ατομικές ανάγκες.

Να διευκρινίσω, λοιπόν, ότι με βάση τον νόμο, εκεί όπου έχουμε διαχειριστικές μελέτες, στα δάση που είναι υπό διαχείριση, γίνεται οργανωμένη ξύλευση από τους δασικούς συνεταιρισμούς. Αυτό είναι νομοθετημένο. Είναι νομικό, δεν τροποποιείται σε επίπεδο μιας συζήτησης ή μιας εγκυκλίου.

Εκεί όπου δεν υπάρχει διαχειριστική μελέτη, δίνεται απόφαση για ξύλευση σε επίπεδο συστάδων των κατοίκων για τις ατομικές ανάγκες. Πώς απαντάμε, λοιπόν, στο ερώτημα, «Τι κάνουμε για τους κατοίκους που είναι κοντά σε δάση που έχουν διαχειριστική μελέτη»; Απαντάμε το εξής: Αυξάνουμε τον προϋπολογισμό και ανεξαρτήτως του προϋπολογισμού διευκρινίζουμε ότι προτεραιότητα στην παραλαβή ξύλου, καυσόξυλων για ατομικές ανάγκες εκεί που υπάρχει διαχειριστική μελέτη και συνεταιρισμός που ξυλεύει, έχουν οι τοπικοί κάτοικοι.

Άρα από τη διαχειριστική μελέτη ξυλεύεται μια ποσότητα άλφα, αφαιρείται αυτή που χρησιμοποιείται πλέον για τις ατομικές ανάγκες των πολιτών που ζουν στα χωριά αυτά για να μην υποτιμούνται αυτοί που ζουν δίπλα στα δάσος και να μην το θίγουν, να το προστατεύουν γιατί θα καλύπτεται η ανάγκη τους και στη συνέχεια καλύπτεται και η εμπορική δραστηριότητα των συνεταιρισμών.

Νομίζω ότι έτσι δεν έχει καμμία στεναχώρια ο κάτοικος που βλέπει το δάσος να ξυλεύεται οργανωμένα, με τη μελέτη του, με τον συνεταιρισμό. Ο συνεταιρισμός πουλάει στο κράτος κατά κάποιον τρόπο. Πληρώνουμε εμείς το κόστος για τις ατομικές ανάγκες των κατοίκων αυτών που είτε είναι σε μια κοινωνική ομάδα, είτε ζουν σε συνθήκες παγετού ή ψύχους -αναφέρομαι στα νούμερα τα οποία έχουμε δημοσιοποιήσει, όχι πλήρους παγετού όλον τον χειμώνα- και στη συνέχεια εμπορεύεται ο συνεταιρισμός τα υπόλοιπα προϊόντα της ξυλείας του. Άρα έτσι λύνεται το θέμα για να μην υπάρχει καμμία στενοχώρια.

**ΓΕΩΡΓΙΟΣ ΓΕΩΡΓΑΝΤΑΣ:** Μου επιτρέπετε, κύριε Πρόεδρε, κατά παράβαση της διαδικασίας, για μισό λεπτό, για να γίνει ξεκάθαρο;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Γεωργαντά, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Συμφωνώ απολύτως, κύριε Υπουργέ, ως προς την κατεύθυνση, απλά όπου δεν επαρκούν οι πιστώσεις σε αυτά τα δασικά οικοσυστήματα που είναι υπό διαχείριση, να δίνεται στους κατοίκους η δυνατότητα απευθείας αγοράς από τους συνεταιρισμούς στις δεσμευμένες...

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Το ίδιο είναι.

**ΓΕΩΡΓΙΟΣ ΓΕΩΡΓΑΝΤΑΣ:** Δεν είναι το ίδιο. Στο άλλο πρέπει να δοθούν χρήματα από εσάς, από τις αποκεντρωμένες. Όπου δεν επαρκούν τα χρήματα από τις αποκεντρωμένες, στις δεσμευμένες συστάδες, να αγοράζουν οι κάτοικοι απευθείας από τους συνεταιρισμούς.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Να πω, λοιπόν, ότι επειδή φέτος βγάλαμε αυτή την απόφαση, η οποία έχει και έναν πιλοτικό χαρακτήρα γιατί το διευρύναμε σε όλη την Ελλάδα πλέον το θέμα της χαμηλής τιμής και της μεγαλύτερης ποσότητας για τους κατοίκους που ζουν σε περιοχές που έχει ψύχος -εννοώ πολύ περισσότερο από τα αστικά συγκροτήματα- η πολιτική μας βούληση είναι να χρηματοδοτείται το σύνολο των αναγκών των κατοίκων αυτών και να μην χρειάζεται να πληρώνουν οι κάτοικοι τους συνεταιρισμούς. Είναι μια ευθύνη που την έχει αναλάβει η πολιτεία έτσι και αλλιώς για αυτά. Και προφανώς αυτό θα γίνεται στη χαμηλή τιμή που τους δίνει η υπουργική απόφαση.

Νομίζω, όμως, ότι έχουμε διευκρινίσει, πως εάν κάπου δεν υπάρχει διαχειριστική μελέτη, η κατεύθυνσή μας είναι να δίνεται η αυτεπιστασία ξύλευσης για τις ατομικές ανάγκες. Όπου υπάρχει διαχειριστική μελέτη, όμως, θα μπαίνει ο συνεταιρισμός και θα δίνει πρώτα στους κατοίκους των περιοχών, θα καλύπτει το κράτος το δικό του ποσοστό.

**ΠΡΟΕΔΡΕΥΩΝ (Νικήτας Κακλαμάνης):** Τα είπατε, τα είπατε. Επειδή ούτε η Κυβέρνηση ούτε η Αντιπολίτευση θέλουν να κρυώνουν οι κάτοικοι του Κιλκίς, εάν υπάρχει κάποιο κενό, πρακτικός μηχανικός ο ένας, νομομαθής πολύ καλός ο άλλος, εάν πρέπει να βγει μια εγκύκλιος, βγάλτε την να τελειώνουμε.

Ευχαριστώ πολύ, κύριε Υπουργέ.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 10.45΄ λύεται η συνεδρίαση για την προσεχή Δευτέρα 11 Δεκεμβρίου 2017 και ώρα 17.30΄, με αντικείμενο εργασιών του Σώματος: νομοθετική εργασία, σύμφωνα με τις δύο ημερήσιες διατάξεις που έχουν διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**